Constantius II
Flavius Iulius Constantius, dictus Constantius II (natus 7 Augusti 317 Sirmii, mortuus 3 Novembris 361 in vico Mopsucrenae apud Tarsum), fuit Imperator Romanus ab 9 Septembris 337 usque ad mortem.

Familia et Iuventus 
Sirmii natus est, filius imperatoris Constantini I et Faustae. 8 Novembris 324 Nicomediae Constantius, fratres sui (Constantinus II et Constans) et anno 335 Flavius Dalmatius Caesares a Constantino facti sunt. Praeterea sorores habuit Helenam, quae Iuliano Caesari, atque Constantinam, quae Constantio Gallo Caesari nupsit. Anno 326 Constantius una cum Constantino primo consulatum gessit, anno 329 secundum.

Ter Constantius uxorem duxit: Primam anno 335 vel 336 filiam Flavii Iulii Constantii ignoti nominis; secundam circa annum 353 Eusebiam filiam Flavii Eusebii consulis anni 347 duxit, quae circa annum 360 orba mortua est. Tertia uxor Faustina erat, e qua Constantius filiam Constantiam habuit, quae Gratiano imperatori nupsit.

Imperium 
Constantinus mortuus est 22 Maii 337, et Constantinus II, Constans, et Constantius II (Dalmatius necatus est) ei in imperio successerunt (9 Septembris).

Postquam Constantinus a Constante (340) et Constans a Magnentio usurpatore (350) necati fuerunt, Constantius solus imperator fuit. Gallum patruelem suum Caesarem Orientis creavit (15 Martii 351). Propter mores asperos eum anno 354 deposuit atque Flavium Claudium Iulianum alterum patruelem Caesarem fecit atque in Galliam misit, ubi Germani barbari incursionem faciebant. Februario anni 360 milites Iuliani Lutetiae eum Augustum proclamaverunt. Aliquot mensibus inter imperatores de pace agebatur, sed anno 361 ambo bellum civile parabant. Sed antequam pugnae coeperunt, Constantius II morbo affectus mortuus est. Iulianus eius successor factus est.

Fontes 
 Ammianus Marcellinus, Res gestae libri XIV-XXI.
 Eutropius, Breviarium X.10-15
 Aurelius Victor, De Caesaribus , 42

 Archivum Abinnaei

Imperatores Romani
Nati 317
Mortui 361
!
Constantinus I
Iulianus (imperator)